
A könyvpiac új korszaka: Az online értékesítés és a gazdasági válságok hatásai a könyvvásárlási és olvasási szokásokra, valamint a könyvpiacra

A könyvek kultúránk szerves részét képezik és formálják azt nap mint nap. Az elmúlt években a digitalizáció gyors előrehaladásának és a gazdasági válságoknak köszönhetően drasztikusan felgyorsult és átrendeződött a könyvpiac, megváltoztatva ezzel a könyvkereskedelem hagyományos struktúráját.
Dolgozatom az internetes könyvkereskedelem és a válságok könyvpiacra, valamint fogyasztói szokásokra gyakorolt hatását vizsgálja, átfogó képet nyújtva a magyarországi könyvpiac működéséről és a piaci szereplők kapcsolatáról.
Tanulmányomban két kutatási kérdés és két hipotézis került megfogalmazásra.
Első kutatási kérdésem (K1): Hogyan reagálnak a magyar könyvpiac szereplői a válsághelyzetekre? Második kutatási kérdésem (K2): Milyen hatással volt az online könyvkereskedelem növekvő népszerűsége az elmúlt évtizedben a könyvkiadás, a könyvértékesítés és olvasói szokások alakulására? Első hipotézisem (H1): A könyvpiac jelentősen változik a válsághelyzetek ideje alatt és az azt követő időszakban. Második hipotézisem (H2): Az online könyvkereskedelem elterjedésével csökkent a könyvesboltok forgalma, miközben az online könyvvásárlások száma jelentősen növekedett.
Dolgozatomban kvantitatív és kvalitatív módszerek alkalmazásával, három kutatást végezve tártam fel a témaköröm.
A fogyasztói oldalt kvantitatív kérdőíves kutatás segítségével vizsgáltam 219 fő bevonásával. A piaci szereplőket érintő kutatásomat két részre osztottam, alkalmazva kvantitatív és kvalitatív módszereket is, hogy minél átfogóbb képet kapjak helyzetükről. A strukturált kérdőívemet 19 kiadó és könyvkereskedő töltötte ki, emellett 7 interjút készítettem a könyvpiac több szektorában (kiadó, kereskedő, nyomda) elhelyezkedő cég vezetőivel, munkatársaival.
Kutatásomból megállapítható, hogy a válságok idején a könyvek árai emelkednek, a fogyasztók pedig odafigyelve költekezéseikre, előnyben részesítik a kedvezményes vagy régebbi kiadású könyveket. A könyvpiacra a válságok negatívan hatnak, azonban nem minden esetben jelentkeznek a következményei azonnal.
A fogyasztók nagyobb hajlandósággal költenek többet az online vásárlások során. Az e-kereskedelem forgalma a Covid járvány ideje alatt megnövekedett, azt követően szinte visszacsökkent a járványt megelőző szintre, mivel a vásárlók nagy része visszatért a könyvesboltokba vásárolni. Az eredményekből következtethető, hogy a könyv közgazdasági értelembe véve nem normál jószág és az online könyvkereskedelem nem helyettesíti hosszú távon a könyvesbolti kereskedelmet.



